**Important de reținut**

Limfogranulomatoza veneriană (LGV) este o infecţie cu transmitere sexuală.

În Europa, aproape toate cazurile sunt întâlnite la barbaţii homosexuali.

Se transmite uşor de la o persoană la alta prin contact sexual.

În general nu produce niciun fel de manifestări.

Tratamentul este simplu.

Daca LGV nu este tratată, poate cauza probleme serioase de sănătate pe termen lung.

**Ce este limfogranulomatoza veneriană?**

* Limfogranulomatoza veneriană (LGV) este o infecţie cu transmitere sexuală. Este determinată de o bacterie numită *Chlamydia trachomatis L1- L3*. (Este o tulpina diferita de cea care provoaca infectia chlamidiana.)

**Cum se poate lua LGV?**

* Pacientul se poate infecta când are un contact sexual cu o persoană care este deja infectată. Acest lucru se poate întâmpla în cazul sexului anal, fisting, partajarea jucăriilor sexuale şi mai rar, prin sex oral.
* Aproape toate cazurile de LGV în Europa apar la bărbaţi homosexuali.
* Persoanele care au mai mulţi parteneri şi întreţin relaţii sexuale în locuri publice, precum saunele, au cel mai mare risc de infecţie.
* Chiar dacă pacientul a mai avut LGV la un moment dat, se poate reinfecta.

**Care sunt simptomele LGV?**

* Infecţia LGV poate fi asimptomatică.
* Cele mai frecvente manifestări sunt: durerea la nivelul rectului, sângerări rectale, constipaţie şi senzaţia de golire incompletă a intestinului (tenesme).
* De asemenea, pot exista mici pustule nedureroase în zona rectală sau genitală care pot evolua cu apariţia unei ulceraţii. Aceasta se va vindeca în câteva zile fără tratament. Se poate observa în plus o secreţie la nivelul penisului sau rectului.
* Într-un interval de 2 până la 6 săptămâni de la contactul infectant se pot mări ganglionii limfatici inghinali, care se pot transforma într-un abces cu eliminare de puroi. Ganglionii inflamaţi (adenopatie) din abdomen pot cauza durere în abdomenul inferior sau dureri la nivel lombar.
* În acelaşi timp pacientul poate avea febră, frisoane, stare de oboseală, dureri musculare şi articulare.

**Sunt necesare anumite teste de laborator?**

* ❖Dacă pacientul este un bărbat care a făcut sex anal cu alţi bărbaţi sau are manifestări sugestive pentru LGV, va fi nevoie să i se recolteze o probă din zona genitală şi/sau rect pentru stabilirea diagnosticului.
* Dacă o persoană a venit în contact cu un pacient cu LGV, sau alte infecţii, sau are simptome care ar putea indica LGV, ar trebui să se adreseze medicului de familie sau unui medic dermato-venerolog.
* Doctorul sau asistenta va recolta o probă din orice ulceraţie din zona genitală şi/sau rect pe care o va trimite la laborator unde va fi testată pentru bacteria care determină LGV. Dacă pacientul prezintă ganglioni inflamaţi, o probă va fi prelevată şi de la nivelul acestora.
* Dacă pacientul are LGV, ar trebui sa fie testat şi pentru alte infecţii cu transmitere sexuală precum infecţie HIV, sifilis, gonoree, pentru că poate avea mai multe infecţii în acelaşi timp.

**Care este tratamentul pentru limfogranulomatoza veneriană?**

* Este important să se efectueze tratamentul pentru LGV cât mai repede posibil, deoarece infecţia poate cauza complicaţii şi probleme de sănătate serioase dacă este lăsată netratată.
* Pentru LGV se recomandă o cură de 3 săptămâni de antibiotic, de obicei doxiciclina.

**Contactul sexual la pacienţii cu limfogranulomatoză veneriană**

* Se recomandă evitarea oricărui contact sexual, inclusiv cu prezervativ, până ce pacientul şi partenerul/partenera termină tot tratamentul şi manifestările bolii au dispărut.

**Care sunt posibilele complicații ale LGV?**

* LGV nu determină probleme pe termen lung dacă este tratată rapid. În absenţa unui tratament corespunzător, LGV se poate extinde în alte părţi ale corpului şi poate cauza probleme serioase cum ar fi artrita.
* În cele din urmă, fără tratament, poate duce la la inflamație rectală și genitală, cu umflături severe și ulcere care cauzează dureri pe termen lung și probleme intestinale.

**Anunțul partenerului/partenerei**

* Conform legislaţiei în vigoare este esenţial ca partenerul/partenera sexual(ă) actual(ă) şi toţi partenerii/partenerele sexuale avute în timpul ultimelor trei luni să fie informate / informaţi despre infecţia existentă şi să fie testate/testaţi şi tratate/trataţi.
* Această acţiune este necesară pentru ca pacientul să nu se reinfecteze şi de asemenea pentru ca partenerele/partenerii pacientului să nu dezvolte complicaţii.

**Ajutor sau alte informații**

* Dacă se suspectează LGV sau oricare altă boală cu transmitere sexuală, se recomandă adresarea către medicul de familie sau un medic dermato-venerolog.

Versiunea în limba română - Clinica 2 Dermatologie – Spitalul Clinic Colentina

Dr. Cornelia Ciubotaru

Dr. Monica Craciun

Dr. Tarun Garg

Dr.Cristina Cucu

Dr. Andrei Tanasov

Prof. Dr. George-Sorin Ţiplica